GiliGold/VAD_KnessetCorpus huggingface dataset:
אליעזר כהן: האמירה של הרב דהן היא לא יותר גרועה ממה שאתה תקפת את הנשיא.
אליעזר כהן: זה היה הרבה פחות גרוע מההתקפה שלך נגד הנשיא.
איתן כבל: זה לא עומד בכלל באותה רמה.
אליעזר כהן: אני שמעתי איך חבר הכנסת פינס תקף את הנשיא.
איתן כבל: הוויכוח הזה גורם לזילות הנושא.
יאיר פרץ: למען לקדש את זיכרון השואה, אני מתחנן בפניך, חבר הכנסת פינס, שתסיר את הנושא הזה מסדר היום.
יאיר פרץ: אין טעם להעלות את הנושא הזה ולהמשיך במחלוקות.
יאיר פרץ: הנושא הזה מספיק כאב וכואב לעם ישראל ואין טעם להוסיף על הסבל הזה.
מיכאל נודלמן: לגבי ההצעות לסדר היום בנושא העוני היה אתמול דיון והחליטו לדבר שוב על העוני אצל ילדים.
מיכאל נודלמן: הנושא השני – אלימות של בני נוער – לא קשור לנושא העוני, כך שאי אפשר לומר שהתקבלו שתי הצעות בנושא העוני.
מיכאל נודלמן: גם בנשיאות היה ויכוח לגבי ההצעה על ההתבטאויות של השר דהן ובסוף הוחלט לא לאשר את דחיפות ההצעה, כדי לא להחריף את המצב.
יוסי כץ: כדי לא ללבות את היצרים.
שאול יהלום: אם נקבל את ערעורו של חבר הכנסת אופיר פינס, הרי השר דהן יעלה בעצמו להשיב.
שאול יהלום: כך תהיה לו במה להבהיר את עמדתו.
שאול יהלום: כך באמת העניין ירד מסדר היום.
שאול יהלום: זה נותן הזדמנות לשר דהן לחזור בו או להבהיר את דבריו.
אופיר פינס-פז: אם הערעור יתקבל, אני מתחייב שאם השר יחזור בו מאמירתו, אני אוריד את הנושא מסדר היום.
יוסי כץ: בעד – 5 נגד – 2 החלטה: הערעור התקבל.
יוסי כץ: ערעורם של חבר הכנסת לנגנטל וחבר הכנסת כבל: מתן קצבאות ליורדים.
נחום לנגנטל: אני חושב שהנושא מדבר בעד עצמו.
נחום לנגנטל: היה בנושא הזה תחקיר חשוב מאוד.
נחום לנגנטל: בימים שבהם מסבירים לנו שיש קיצוצים בקצבאות, מתברר שיש שם "שומנים" ורק בגלל בעיות ביורוקרטיות בתוך הביטוח הלאומי נותנים כספים ליורדים או לאנשים שמתו.
נחום לנגנטל: זה נושא דחוף וראוי שמליאת הכנסת תדון בכך.
יוסי כץ: מדוע לא ביקשתם שיהיה דיון מהיר בוועדת העבודה והרווחה?
יוסי כץ: זה נושא קלאסי לדיון מהיר בוועדת העבודה והרווחה.
נחום לנגנטל: יש כאן ויכוח יותר עקרוני, לא רק הבעיה הפרוצדורלית הטכנית שם, אלא גם בעיה מהותית – למי צריך ולמי לא צריך לתת.
יוסי כץ: אני מציע שיעשו דיון מהיר בוועדת העבודה והרווחה.
מיכאל נודלמן: אני מציע שבשבוע הבא זה יועבר לדיון מהיר בוועדת העבודה והרווחה.
איתן כבל: אני חשפתי את הסיפור הזה שבא לידי ביטוי בפרסום בערוץ 2.
איתן כבל: לסיפור יש משמעויות ציבוריות מאוד גדולות.
איתן כבל: מאז שהסיפור התפרסם הגיעו הרבה סיפורים וטלפונים וזה העלה עוד יותר את המודעות לנושא.
יוסי כץ: אם אתה רוצה לפתור את הבעיה, כדאי שיהיה דיון ענייני בוועדת העבודה והרווחה.
מיכאל נודלמן: הנושא הזה הוא אחד מ-22 נושאים וכל אחד רואה בנושא שלו נושא מאוד חשוב.
שאול יהלום: מה אכפת לכם?
שאול יהלום: חברי הכנסת רוצים לעבוד ולהישאר ביום רביעי עד שתיים בלילה.
שאול יהלום: מתלוננים שאנחנו מקבלים משכורת גבוהה ומורידים לנו בקילומטרז', אז כדאי שנישאר לעבוד.
יוסי כץ: בעד – 3 נגד – אין החלטה: הערעור התקבל.
יוסי כץ: המשך הדיון בבקשות להקדמת הדיון בהצעות חוק בקריאה טרומית
יוסי כץ: יש מספר בקשות לפטור מחובת הנחה.
יוסי כץ: אני מקווה שהיום זו תהיה הפעם האחרונה שנדון במתכונת הקיימת בנושא של פטור מחובת ההנחה.
יוסי כץ: היום המליאה תדון בנושא הזה ומחר זה יובא להצבעה.
יוסי כץ: מונחת לפנינו בקשה של חבר הכנסת אליעזר כהן לגבי הצעת חוק יישוב סכסוכי עבודה (תיקון – בוררות חובה בשירות הציבורי).
שאול יהלום: מאחר שזה היום האחרון לדיון במתכונת הנוכחית, אני מציע לאשר את כל הבקשות להקדמת הדיון בהצעות חוק בקריאה טרומית.
יוסי כץ: אני לא יכול לעשות את זה.
יוסי כץ: יש כאן הצעה על בוררות חובה בסכסוכי עבודה, למה אני צריך להצביע בעדה?
אליעזר כהן: המשק עומד בפני סכסוכים ואנחנו מכירים את העניין של הסכסוכים בשירות הציבורי, את סגירות "השאלטר" במדינה.
אליעזר כהן: החוק הזה בא לתקן מצב.
יוסי כץ: ההצעה הזאת כבר נמצאת על שולחן הכנסת לפחות 25 שנה.
אליעזר כהן: ולא הגיע הזמן לטפל בה?
יוסי כץ: היא כל הזמן נמצאת בטיפול.
יוסי כץ: מה דחוף בה בדיוק השבוע?
אליעזר כהן: אין למדינת ישראל חוקה כבר 54 שנים והגיע הזמן שתהיה חוקה.
אברהם פורז: יש חוקי יסוד.
מיכאל קליינר: בכנסת הראשונה, סיעת חירות הגישה הצעה לבוררות חובה.
אליעזר כהן: הנושא הזה של בוררות בסכסוכים בשירות ציבורי צריך לעלות יום אחד על הפרק ולהיות מתוקן.
יוסי כץ: יש ממשלה בכלל בישראל?
יוסי כץ: מי בעד מתן פטור מחובת הנחה על הצעת החוק של חבר הכנסת אליעזר כהן?
יוסי כץ: הצבעה בעד – 5 נגד – 5 החלטה: הבקשה לא התקבלה.
יוסי כץ: מונחת לפנינו בקשה של חבר הכנסת מרדכי משעני לפטור מחובת הנחה בהצעת חוק לתיקון פקודת מס הכנסה (היטל חירום על נישום בעל הכנסה גבוהה – הוראת שעה).
מרדכי משעני: אני חושב שראוי לדון עכשיו בהצעה הזאת.
מרדכי משעני: מדברים על תקציב, מדברים על קיצוץ ולכן מן הראוי שידונו גם בזה.
מרדכי משעני: ההצעה אומרת להטיל היטל חירום על חברות ועל בעלי הכנסות גבוהות.
מרדכי משעני: חברות משלמות היום 36% מס הכנסה ואני חושב שצריך להטיל עליהן היטל חירום מיוחד, חד פעמי לשנה אחת, של עוד 6%.
מרדכי משעני: לגבי בעלי הכנסות מעל 30 אלף לחודש, אני מציע להטיל היטל חירום חד פעמי של 3%.
יוסי כץ: האם מדובר בהכנסה החייבת אחרי ניכויים?
מרדכי משעני: בוודאי, אחרי הוצאות.
יוסי כץ: מי בעד מתן פטור מחובת הנחה להצעה הזו?
יוסי כץ: בעד – 7 נגד – 1 החלטה: הבקשה התקבלה.
יוסי כץ: מונחת לפנינו בקשה לפטור מחובת הנחה את הצעת חוק לתיקון פקודה למניעת טרור (תיקון – רשות וגוף מדיני), של חבר הכנסת אורי אריאל.
אורי אריאל: ההצעה באה להסדיר שבחוק למניעת טרור, גם הרשות הפלסטינית תחשב ככזאת, דבר שהיום לא ברור מהחוק.
אורי אריאל: הדחיפות של ההצעה גם היא ברורה.
יוסי כץ: מי בעד מתן פטור מחובת הנחה על ההצעה?
יוסי כץ: בעד – 4 נגד – 6 החלטה: הבקשה לא התקבלה.
יוסי כץ: ועדות משנה – אישור הרכב
יוסי כץ: מונחת לפנינו הצעה לוועדות משנה בשני נושאים: 1.
יוסי כץ: נושא השדלנים.
יוסי כץ: נציב הדורות הבאים.
יוסי כץ: ההצעה שלי מבוססת על גיוון מלא עד כמה שאפשר.
יוסי כץ: בנושא של נציב הדורות הבאים, אני מציע את חברי הכנסת הבאים: נעמי חזן - יושבת ראש, אליעזר זנדברג, אברהם הירשזון, מוחמד ברכה, שאול יהלום, יצחק סבן ואפי אושעיה.
יוסי כץ: בנושא השדלנים, אני מציע את חברי הכנסת הבאים: מיכאל איתן – יושב ראש, סופה לנדבר, מרינה סולודקין, נחמה רונן, יאיר פרץ, אורי אריאל וזהבה גלאון.
יוסי כץ: בעד – הרוב נגד – אין החלטה: ההצעה התקבלה.
יוסי כץ: יושב ראש ועדת העבודה והרווחה מבקש להעביר את הדיון בהצעת חוק הקטנת פערי השכר במשק, הצעתו של חבר הכנסת עמיר פרץ, מוועדת הכספים לוועדת העבודה והרווחה.
יוסי כץ: יושב ראש ועדת הכספים נתן את הסכמתו לכך.
יוסי כץ: מי בעד להעביר את הצעת החוק של חבר הכנסת פרץ, כבקשת יושב ראש ועדת הכספים, לוועדת העבודה והרווחה?
יוסי כץ: בעד – 4 נגד – אין החלטה: הבקשה התקבלה.
יוסי כץ: יש לקבוע ועדות לדיון בהצעת חוק הרשות השניה לטלוויזיה ורדיו (תיקון – איחוד המועצה לשידורי כבלים ושידורי לווין ומועצת הרשות השנייה לטלוויזיה ורדיו), של חבר הכנסת נחום לנגנטל.
יוסי כץ: כמו כן בהצעת חוק הרשות השנייה לטלוויזיה ורדיו (תיקון – איחוד המועצה לשידורי כבלים ושידורי לווין ומועצת הרשות השנייה לטלוויזיה ורדיו), של חבר הכנסת מיכאל קליינר, והצעת חוק תיקוני חקיקה בתחום התקשורת (טלוויזיה ורדיו)(הוראות שונות), של חבר הכנסת אברהם פורז.
אברהם פורז: אני מציע שהכל יעבור לאותה ועדה, כדי לאחד את הדיון.
יוסי כץ: אני מבין שאלה דברים שהופיעו בהצעת חוק ההסדרים של הממשלה.
מיכאל קליינר: החוקים שלנו הם בוורסיה קצת שונה.
מיכאל קליינר: מה שאנחנו הצענו זה בעצם לפי הצעת הוועדה הציבורית וחוק ההסדרים קצת שינה את זה.
שאול יהלום: הצעת החוק שלך היא העתק של הצעת החוק של חבר הכנסת לנגנטל.
מיכאל קליינר: רובי ריבלין נתן את הצעת החוק לחבר הכנסת לנגנטל ואחרי שאתם סיבכתם אותו הוא נתן אותו לי.
שאול יהלום: לא יפה שבדברי ימי הכנסת יהיה לך חוק שהוא ממש העתק מדויק של הצעת החוק של חבר כנסת אחר.
מוחמד ברכה: כבר היו דברים מעולם.
מוחמד ברכה: זה לא מקרה ראשון ולא מקרה אחרון.
מיכאל קליינר: במליאה אמרתי שזה חוק של חבר הכנסת לנגנטל.
שאול יהלום: זה לא כתוב בדברי ההסבר.
יוסי כץ: יושב ראש הכנסת, יושב ראש ועדת הכספים ועבדכם הנאמן קיימו שיחות עם שר האוצר.
יוסי כץ: היתה בינינו הסכמה שהצעת החוק הזאת תידון בפני ועדה משותפת שבראשה יעמוד יושב ראש ועדת הכלכלה ויהיו חברים בה שלושה מחברי ועדת הכספים, שלושה חברים מוועדת החינוך ושלושה מחברי ועדת הכלכלה.
אנה שניידר: מדובר בוועדה מיוחדת ולא בוועדה משותפת.
יוסי כץ: בשעתו, כשהסכמתי להביא את זה לדיון על פטור מחובת הנחה, הסכים יושב ראש הוועדה להצעת ההרכב הזאת ונדמה לי שיש לכך גם הסכמה רחבה בכנסת.
יוסי כץ: מצד שני קיבלתי גם שתי פניות בקשר לזה.
יוסי כץ: קיבלתי פנייה אחת מיושב ראש ועדת הכלכלה, חבר הכנסת פורז, שמציע הרכב כדלקמן: נציגים מוועדת הכלכלה: חברי הכנסת פורז, חבר הכנסת איתן כבל וחבר הכנסת מיכאל איתן.
יוסי כץ: מוועדת החינוך והתרבות חברי הכנסת הבאים: זבולון אורלב, נציג האיחוד הלאומי-ישראל ביתנו ונציג ש"ס.
יוסי כץ: מוועדת הכספים חברי הכנסת הבאים: נציג העבודה, נציג הליכוד ונציג מרצ.
אברהם פורז: ההצעה שלי מבוססת על כך שיהיו שני נציגים מהליכוד, שניים מהעבודה והיתר אחד לכל סיעה לפי גודלה.
יוסי כץ: ההצעה השנייה שקיבלתי היתה מיושב ראש הכנסת.
יוסי כץ: כתב לי יושב ראש הכנסת: "לאחר שנועדתי עם ראשי הוועדות וקיבלתי את הסכמתם, ומתוך מטרה להרכיב ועדה מאוזנת שבה מיוצגות סיעות הבית ונקודות השקפה שונות, אני מבקש להביא לפניך הצעה להרכב הוועדה המשותפת, על מנת שתגישה לדיון והחלטה בוועדת הכנסת.
יוסי כץ: נציגי ועדת הכלכלה: חבר הכנסת פורז, חברת הכנסת נחמה רונן וחבר הכנסת צבי הנדל.
יוסי כץ: נציגי ועדת החינוך והתרבות: חבר הכנסת זבולון אורלב, חברת הכנסת קולט אביטל וחבר הכנסת זאב בוים.
יוסי כץ: נציגי ועדת הכספים: חבר הכנסת אבשלום וילן, חבר הכנסת תאופיק חטיב וחבר הכנסת אמנון כהן".
שאול יהלום: מדוע היושב ראש מתערב?
שאול יהלום: מה ההבדל פה?
יוסי כץ: אנחנו לא כפופים לשתי ההצעות האלה.
מיכאל קליינר: אני כמציע, מבקש שההצעה שלי תידון בוועדת הכלכלה.
אברהם-בייגה שוחט: אני רוצה להודיע מראש, לפני שאני מדבר לגופו של עניין, שאין לי שום רצון ושום כוונה להיות חבר בוועדה הזאת.
אברהם-בייגה שוחט: אבל יש לי רושם שמתרחשת פה אי תקינות מרובה בכל הנושא של הרכב הוועדה, דרך קביעת ההרכב, המעורבות של אנשים בעניין ואיך שזה נעשה.
אברהם-בייגה שוחט: אינני מכיר מקרה שוועדה מיוחדת או ועדה כלשהי שצריכה לשלוח נציגים, שלא מקיימת דיון בתוך הוועדה, כמובן תוך איזון פוליטי נאות ובהתאם לגודל הסיעות.
אברהם-בייגה שוחט: כך נעשה הדבר מקדמת דנא.
אברהם-בייגה שוחט: אני הייתי יושב ראש ועדה והיו ועדות מיוחדות, משותפות או סוגים אחרים, וזו הפעם הראשונה שאני שומע שיושב ראש הכנסת מתערב ברמה הפרסונלית של קביעת הוועדה.
שאול יהלום: כי זה קשור לתקשורת.
אברהם-בייגה שוחט: מה שאני אומר זה יותר מדי רציני.
אברהם-בייגה שוחט: מה פתאום יושב ראש הכנסת מתערב בהרכב פרסונלי של ועדה?
אברהם-בייגה שוחט: אני רוצה לדעת אם בשבוע שעבר הוא נפגש עם ראשי החברות שמרכיבות את הערוץ השני.
מוחמד ברכה: מה אתה אומר?
אברהם-בייגה שוחט: אני רוצה לשמוע ממנו, מה אני בלש?
אברהם-בייגה שוחט: אני רוצה להבין מדוע מפלגת העבודה, שהיא המפלגה הגדולה בכנסת, על פי הצעת היושב ראש, מיוצגת רק על ידי חברת כנסת אחת מטעמה.
אברהם-בייגה שוחט: אני חושב שחבר הכנסת איתן כבל עוסק בנושא תקשורת בוועדת הכלכלה ונכונה המלצתו של יושב ראש הוועדה לשים אותו בתוכה.
אברהם-בייגה שוחט: בהצעתו של היושב ראש אין איזון פוליטי, אין פרוצדורה נאותה, אין שום שקיפות ואני חושב שחברי הוועדה זכאים לקבל הסבר מיושב ראש הכנסת איך, למה וכיצד הוא מעלה הרכב כזה, שמי, סיעתי ובפרוצדורה שהוא עושה אותה.
אברהם-בייגה שוחט: אני חושב שיושב ראש הכנסת, שהיה מעורב בחוק ההסדרים – וזה בסדר – אל לו להתערב בהרכב פרסונלי של ועדות, מה גם שמעולם לא היה דבר כזה.
אברהם-בייגה שוחט: ההצעה מטעמו היא בלתי לגיטימית לחלוטין.
אברהם-בייגה שוחט: ישנם יושבי ראש של סיעות, ישנם יושבי ראש של ועדות ויש ריח רע במה שמתרחש פה.
אנה שניידר: אנחנו נמצאים בסעיף 17 לתקנון שדן בוועדות לעניינים מסוימים.
אנה שניידר: זאת ועדת מיוחדת והיא לא יכולה להיות ועדה משותפת, כי התקנון מתייחס לוועדה משותפת כוועדה שמורכבת משתי ועדות.
אנה שניידר: כאן אנחנו מדברים על שלוש ועדות ולכן זאת ועדה מיוחדת.
אנה שניידר: סעיף 17 אומר: "הכנסת תבחר מזמן לזמן, לפי הצעת ועדת הכנסת.
אנה שניידר: כלומר, ההחלטה היא של מליאת הכנסת לפי הצעת ועדת הכנסת.
אנה שניידר: ההצעה צריכה לבוא מכאן.
אנה שניידר: ועדת הכנסת רשאית לשמוע הצעות מכל הצדדים, אבל ההצעה הסופית צריכה להיות של הוועדה.
יוסי כץ: אני נוטה לדעה שהטוב ביותר הוא שאני אקח את כל ההצעות, אערבל את זה ואביא לישיבה הבאה הצעה מוסכמת.
אברהם-בייגה שוחט: אני מציע שתפנה ליושב ראש הכנסת, כדי שיענה על השאלות שהעליתי.
איתן כבל: אין לי שום מושג מאיפה שואב יושב ראש הכנסת סמכות לקבוע לסיעות מי יהיה נציג מטעמן.
יוסי כץ: מהמכתב נובע כאילו הוא דיבר עם ראשי הוועדות.
איתן כבל: יש יושב ראש סיעה שנתן את המלצתו, יש יושב ראש ועדה שהמליץ - -
שאול יהלום: חבר הכנסת פורז, יושב ראש הכנסת דיבר איתך?
אברהם פורז: הוא דיבר איתי ואמר לי שהוא רוצה להציע הצעה.
אברהם פורז: הוא גם אמר לי את השמות.
אברהם פורז: הוא לא התייעץ איתי.
אברהם פורז: הוא צלצל אליי ואמר לי את מי הוא מציע.
איתן כבל: כשאני קיבלתי את הידיעה שאשים לב שהיו הלוביסטים אצל יושב ראש הכנסת ושאבדוק את הנושא טוב, כי אני מחוץ לרשימה, ושאמרו ליושב ראש שאיתן כבל לא מתאים לקבוצה מסוימת, נחרדתי.
איתן כבל: מה הקשר בכלל?
איתן כבל: עוד אין לי עמדה בנושא, אני עוד לא יודע במה מדובר.
איתן כבל: ואת אשר יגורתי, בא.
מיכאל קליינר: ההסתייגות שלי עקרונית והיא מעלה שאלה עקרונית, והלוואי שחבר הכנסת לנגנטל יקדם את הצעת החוק עד הסוף ואני רק אבוא להצביע בשבילו במליאה.
מיכאל קליינר: אני הצעתי הצעת חוק בנושא שכל כולו ועדת כלכלה, שאני חבר בה.
מיכאל קליינר: אני גם חבר ועדת הכספים.
מיכאל קליינר: נניח שכן הייתי רוצה להשתתף, הייתי מבקש להעביר את זה לוועדת הכספים או לוועדת הכלכלה, אבל אל תעשה ועדות משותפות שבהן סיעות יחיד, באופן טבעי, אף פעם לא מיוצגות, למרות שהן מיוצגות בשתי הוועדות.
אברהם-בייגה שוחט: לא היה תקדים שיושב ראש קבע רשימה והעביר לוועדת הכנסת.
יוסי כץ: מן הראוי שכל שלוש ההצעות יידונו בבת אחת?
אברהם פורז: ברור כאן שההצעות שלובות ואין טעם להפריד אותן לוועדות שונות.
אברהם פורז: הן צריכות להיות כולן באותה ועדה.
שאול יהלום: כל העסק מלא תסבוכות ואינטרסים.
שאול יהלום: כל העסק מתחיל ברגל שמאל.
שאול יהלום: עצם העובדה שאומר לנו חבר הכנסת קליינר שבהצעה שלו הוא בכלל "משת"פ" של שר.
מיכאל קליינר: אני גאה בזה.
שאול יהלום: הוא גאה בזה שהשר נתן לו את הצעת החוק.
שאול יהלום: גם העניין שהעלה חבר הכנסת שוחט מצטרף לתסבוכת.
שאול יהלום: זה באמת מקרה יוצא דופן שהיושב ראש מציע הרכב ועדה, מה גם ששמענו שהוא לא בא במשא ומתן עם יושבי ראש הוועדות.
שאול יהלום: לכן אני מציע לקבל את הצעתו של חבר הכנסת פורז ואז לא תהיה שום לזות שפתיים.
שאול יהלום: היושב ראש של הוועדה מציע הצעה, נקבל אותה איך שהיא בלי להכניס בה שינויים, ואם מישהו ירצה להתחלף בהסכמה, הרי תמיד נוכל לעשות את זה.
שאול יהלום: כך לא יהיו לחצים מצד הלוביסטים.
אברהם-בייגה שוחט: אז זה משאיר כעבודה ליושב ראש הסיעות ויושבי ראש הוועדות, כי אין כאן איוש פרסונלי מלא.
מוחמד ברכה: אני לא חלק מהדיונים בתוך מפלגת העבודה ולכן אני מציע שאתה, אדוני היושב ראש, תביא לאישורנו הצעה.
יוסי כץ: אני נוטה להביא לאישור הוועדה את הצעתו של חבר הכנסת פורז, אבל גם מטעמי כבודו של יושב ראש הכנסת ובמיוחד לאחר שהוטחו פה האשמות או רמיזות וכו', אני רוצה לתת לו אפשרות – אם הוא מעונין - להופיע בפני הוועדה.
יוסי כץ: בשבוע הבא אני אביא לאישור הוועדה הצעת הרכב.
יוסי כץ: לגבי קביעת ועדה לדיון בהצעת חוק הדגל והסמל (תיקון – המנון המדינה), יש הצעות להעביר את ההצעה לדיון בוועדת החוקה או לדיון בוועדת הפנים, כאשר הצעה זהה הועברה לוועדת הפנים.
שאול יהלום: זה לא משנה אם הצעה זהה הועברה לוועדת הפנים, כי הדגל והסמל של מדינת ישראל זה לא עניין של פנים, אלא עניין ממלכתי.
מיכאל קליינר: כי החוק מסמיך את שר הפנים לטפל בזה.
שאול יהלום: הצעת החוק מבקשת שלא יהיה שינוי בדגל.
מיכאל קליינר: יושב ראש ועדת החינוך במשא ומתן עם יושב ראש ועדת הפנים להגיע להסכמה שתהיה ועדה משותפת לפנים וחינוך.
יוסי כץ: אני אביא לישיבה הבאה הצעה לוועדה משותפת פנים וחינוך.
מיכאל קליינר: הבנתי שחבר הכנסת אורלב מנסה לשכנע את חבר הכנסת גפני שיסכים שזה יהיה בראשות יושב ראש ועדת החינוך.
שאול יהלום: זה גם הגיוני, כי הרי מדובר בסמלי הציונות וחבר הכנסת גפני הוא ממפלגה חרדית.
יוסי כץ: ההחלטה על כך תהיה בישיבה הבאה.
יוסי כץ: יש לקבוע ועדה לדיון בהצעת חוק בנק ישראל (תיקון – ניהול מדיניות מוניטרית), של חבר הכנסת אמנון כהן.
יוסי כץ: נשמעו הצעות להעביר את זה לוועדת הכספים או לוועדת הכלכלה.
אנה שניידר: זה שייך לוועדת הכספים.
יוסי כץ: מי בעד שהצעת החוק הזאת תידון בוועדת הכספים?
יוסי כץ: בעד – הרוב.
יוסי כץ: החלטה: הצעת חוק בנק ישראל (תיקון – ניהול מדיניות מוניטרית), התשס"א-2001, תידון בוועדת הכספים.
יוסי כץ: לגבי הצעת חוק לתיקן פקודת התעבורה (תיקון – מעצר ועונש מינימום לנוהג בפסילה), התשס"א-2001, של חבר הכנסת לנגנטל, נשמעו הצעות להעביר את ההצעה לדיון בוועדת החינוך או בוועדת הכלכלה או בוועדת החוקה, חוק ומשפט.
אנה שניידר: בדרך כלל דיני עונשין שייכים לוועדת החוקה, אבל כאן מדובר בפקודת התעבורה ולפיכך אני סבורה שראוי שההצעה תידון בוועדת הכלכלה.
אליעזר זנדברג: יש כאן עונש מאסר מינימום ולכן זה שייך לוועדת החוקה.
שאול יהלום: גם אני סבור שזה שייך לוועדת החוקה.
דוד לב: כל העונשים בדיני תעבורה הם בלאו הכי בוועדת הכלכלה.
שאול יהלום: כאן מדובר על להכניס אדם למאסר.
שאול יהלום: זה לא באחריות ועדת הכלכלה.
יוסי כץ: אני מציע שתהיה ועדה משותפת לוועדת החוקה ולוועדת הכלכלה בראשות יושב ראש ועדת החוקה.
יוסי כץ: בוועדה יהיו חברים שלושה נציגים מכל ועדה.
שאול יהלום: זה מקובל.
שאול יהלום: קביעת ועדות לדיון בהצעות לסדר היום
יוסי כץ: ועדת הכנסת צריכה לקבוע ועדה לדיון בהצעה לסדר היום בנושא:
יוסי כץ: החלטת הקבינט לאסור על ערפאת להגיע לבית לחם, של חברי הכנסת נחמה רונן ואופיר פינס.
שאול יהלום: אני מציע להעביר את הנושא לדיון בוועדת החוץ והביטחון.
יוסי כץ: זה מקובל עליי.
יוסי כץ: הרוויזיה על ההצבעה לגבי הצעות החוק של אליעזר כהן ואורי אריאל תהיה בישיבה של מחר, בשעה עשר בבוקר.
יוסי כץ: - - - - - - - -
יוסי כץ: שלום לכולם.
יוסי כץ: לבקשת ח"כ אורלב, אני דן ראשית בבקשתו לפטור מחובת הנחה לגבי הצעת חוק המועצה להשכלה גבוהה (תיקון – פיקוח אקדמי על שלוחות), התשס"ב-2001 של ח"כ זבולון אורלב.
אתי בן יוסף: הדיון יתחיל ביום שני הקרוב.
זבולון אורלב: יש צורך ב-62 חברי כנסת.
זבולון אורלב: שרת החינוך אמרה לי שהיא תומכת בחוק הזה.
יוסי כץ: ח"כ אורלב גם מגיש את הצעת החוק, גם יו"ר ועדת חינוך, ןגם מייצג את עמדת הממשלה?
זבולון אורלב: אינני מייצג את העמדה, אלא רק מספר מה שרת החינוך אמרה לי.
יוסי כץ: אני מעלה להצבעה את הבקשה לתת פטור מחובת הנחה להצעת חוק המועצה להשכלה גבוהה של ח"כ אורלב.
יוסי כץ: המציע מתחייב להביאה ביום רביעי הבא: הבקשה אושרה.
יוסי כץ: כעת נדון בשתי בקשות הרוויזיה: הראשונה היא של ח"כ אליעזר כהן, שמבקש רוויזיה על החלטת הוועדה לדחות את בקשתו לפטור מחובת הנחה בנושא חוק בוררות חובה.
אליעזר כהן: אתמול היו"ר שאל אם הממשלה תומכת.
אליעזר כהן: התשובה לכך חיובית, אבל לא היה נציג של הממשלה בדיון.
יוסי כץ: אני מעלה להצבעה את הבקשה: הרוב מתנגד לבקשה, אין רוויזיה.
יוסי כץ: הבקשה השנייה היא בקשתו של ח"כ אורי אריאל לרוויזיה בנושא הכרזת הרשות הפלשתינית כארגון טרור.
יוסי כץ: גם זו בקשה לפטור מחובת הנחה שנדחתה.
יוסי כץ: אני מעלה להצבעה את הבקשה לרוויזיה: שישה הצביעו בעד ושישה התנגדו – הבקשה נדחתה.
יוסי כץ: אין רוויזיה.
יוסי כץ: כעת נעבור לבקשה אחרת, של ח"כ חיים כץ, למתן פטור מחובת הנחה להצעת חוק הביטוח הלאומי (תיקון הכנסה מרבית) התשס"ב-2001, של ח"כ חיים כץ.
יוסי כץ: הבטחתי לח"כ כץ להעלות את הבקשה שלו לתת פטור מחובת הנחה.
יוסי כץ: האם ח"כ כץ מתחייב שלא להעלות את ההצעה השבוע, אלא רק בשבוע הבא?
זאב בוים: למה זה דחוף?
יוסי כץ: אני מציע שנדחה את הדיון ליום שני הקרוב, וח"כ כץ מתבקש לתאם עם יו"ר הקואליציה את העמדות.
שאול יהלום: מה שהיו"ר עשה הוא לא צודק.
שאול יהלום: יש שינוי חוקי בין היום ליום שני הבא.
שאול יהלום: היום תתקבל הצעה לתקנות.
אריה האן: העניין הזה לא יידון היום, ההצעה ירדה מסדר היום ונדחתה בשבוע.
יוסי כץ: לא, השינוי לא יהיה היום.
יוסי כץ: בזאת תמו הבקשות.
יוסי כץ: פניית ח"כ תמר גוז'נסקי בדבר מניעת ביקור חברי כנסת ברשות הפלשתינית
יוסי כץ: אנחנו פותחים בדיון שעל סדר היום.
יוסי כץ: קיבלתי בקשה מח"כ גוז'נסקי הנוגעת למקרה ספציפי.
יוסי כץ: לא נקיים דיון כאן בנושאים שתלויים ועומדים לפני בית המשפט העליון ולכן הנושא שעל סדר היום הוא שאלת ביקורי חברי כנסת הן באזורים שונים – אזורים B או A, הן בשטחי הרשות הפלשתינית.
יוסי כץ: במשך שנות דור חברי הכנסת המעוניינים בכך מבקרים בשטחי הרשות הפלשתינית ולא נפלה שערה משערות ראשם.
יוסי כץ: לח"כ אורי אריאל אני אומר שהנושא הגיע לראשונה לבג"צ מטעם חברי כנסת מהצד שלו.
יוסי כץ: זהו עניין ברור.
יוסי כץ: תפקידם של חברי הכנסת הוא לפקח על פעולות הממשלה שמתבצעות באזורים השונים.
יוסי כץ: אין גם ספק שעד היום כאשר חבר כנסת הוזמן על ידי הרשות הפלשתינית, הוא זכה לאבטחה שהוכיחה את עצמה.
יוסי כץ: בשבוע שעבר נסעתי למיסה בבית לחם.
יוסי כץ: הציעו לי להגיע לשם בדרכים לא דרכים, אבל לא הסכמתי לכך והחלטתי לנסות לעבור דרך המחסום, במכונית של הכנסת.
יוסי כץ: אם לא יתנו לי לעבור – סימן שזה אסור, ואם יתנו לי לעבור - סימן שזה מותר.
יוסי כץ: הגעתי, והתקבלתי בכבוד הראוי, ולא חשתי מאוים.
יוסי כץ: אני מבין שח"כ גוז'נסקי וחברי כנסת אחרים הגישו בקשה פורמלית.
יוסי כץ: אגב, גם אני הגשתי לשר הביטחון בקשות פורמליות לביקורים במקומות אחרים, ונעניתי בשלילה.
יוסי כץ: כיבדתי את האיסור.
יוסי כץ: לפני שלושה או ארבעה שבועות פניתי וביקשתי משר הביטחון להיכנס לרמאללה והוא דחה את בקשתי.
יוסי כץ: כיבדתי אותה.
יוסי כץ: אבל כשפתחו את השערים לרגל תפילת המיסה בבית לחם, הגעתי לשם, כמו אזרחים ערבים במדינת ישראל.
יוסי כץ: ביקשתי ששר הביטחון יופיע לדיון היום, והוא ביקש מעו"ד רייזנר, עוזר הפרקליט הצבאי לדין בין-לאומי להופיע כאן.
יוסי כץ: אני מכבד מאוד את אל"מ רייזנר ורואה בו אחד האנשים הבקיאים בתהליך השלום זה עשור שנים כמעט.
יוסי כץ: הוא שותף מלא להרבה מאוד מהלכים בתחום.
יוסי כץ: אבל העניין איננו רק עניין משפטי, אלא יש כאן גם נושא פוליטי-ביטחוני.
יוסי כץ: הנימוק שניתן לדחיית הבקשות – חשש לביטחונם של חברי הכנסת או חשש להפרות סדר או לבעיות ביטחון כתוצאה מהביקור – אין לו להערכתי שום בסיס.
יוסי כץ: לדעתי אלה שיקולים זרים לחלוטין, ויש לבדוק את המדיניות הזאת ולשמוע את הטענות.
יוסי כץ: אם יהיה צורך נזמין לישיבה הבאה גם את שר הביטחון.
יוסי כץ: נשמע כעת את הפונה.
תמר גוז'נסקי: אני מודה ליו"ר הוועדה שטרח לכנס את הוועדה בנושא זה.
תמר גוז'נסקי: לדעתי הוא נוגע באשיות הדמוקרטיה הישראלית.
תמר גוז'נסקי: לאחרונה החליטה הממשלה החלטה פוליטית, שיו"ר הרשות הפלשתינית ערפאת איננו רלוונטי.
תמר גוז'נסקי: אני מתנגדת להחלטה הפוליטית הזאת, אך ממשלה רשאית להחליט כל החלטה פוליטית.
תמר גוז'נסקי: השאלה היא האם הממשלה יכולה להחליט שהכנסת איננה רלוונטית – זאת השאלה שעומדת על סדר היום.
תמר גוז'נסקי: אם ראש הממשלה איננו רוצה להיפגש עם ערפאת, והוא רוצה למנוע מהשר פרס לעשות כן – אני מצטערת על כך, אבל זו החלטתו.
תמר גוז'נסקי: השאלה היא האם הוא יכול להחליט שאנחנו, ח"כ יהלום ואני, למשל, לא ניפגש עם ערפאת.
שאול יהלום: האם הוא יכול להחליט שלא ניפגש עם נשיא סוריה?
תמר גוז'נסקי: מדובר בשאלה מהותית, הנוגעת לחופש התנועה וחופש הפעולה וחופש הדיבור וחופש הפיקוח של הכנסת.
תמר גוז'נסקי: אם נוסעים לארץ אחרת שכתוב בחוק שאסור לנסוע אליה – עוברים על החוק.
תמר גוז'נסקי: זה עניין אחר לגמרי, והוא לא על סדר היום.
שאול יהלום: אבל אינך מבקשת היתר כזה, נכון ח"כ גוז'נסקי?
יוסי כץ: למען הסדר הטוב אני מבהיר שהיום, כל עוד החוק לא תוקן, אין איסור שחבר כנסת יצא למדינה אחרת.
תמר גוז'נסקי: אם יש איסור, זה עניין אחר; אם אין איסור – גם שלטונות הצבא וגם נציגי משרד הביטחון מבינים שנסיעה לחו"ל היא עניין אחר.
תמר גוז'נסקי: הבעיה היא שהרשות הפלשתינית היא לא בדיוק חוץ לארץ.
שאול יהלום: בוודאי שלא, אלה שטחים שלנו.
תמר גוז'נסקי: יש שם שלטון פלשתיני עצמי מוגבל וגם שלטון על ישראלי – כפי שמגדירים זאת נציגי הממשלה.
תמר גוז'נסקי: במילים אחרות, אם אנחנו חברי הכנסת חייבים לפקח על פעילותה של הממשלה לרבות פעילות הצבא, כפי שאנו עושים בכל התחומים, עלינו להימצא בכל מקום שבו ישראל שולטת שלטון על או שלטון ישיר, ולבדוק מה קורה.
תמר גוז'נסקי: עלינו לשמוע את התושבים במקום כדי להיות פה לטענות או לביקורת או כדי לאמת דברים.
תמר גוז'נסקי: למשל, אם יש טענה שהצבא פגע בבית ספר, והצבא טוען שלא פגע בו – זכותו וחובתו של חבר הכנסת לבדוק האם בית הספר נפגע או לא, ובאילו נסיבות.
תמר גוז'נסקי: באותה מידה צריכה להיות לנו זכות מלאה להיפגש לשיחות פוליטיות עם כל אותם אנשים שהממשלה נפגשת עמם בצורה זו או אחרת.
תמר גוז'נסקי: הטענה הנגדית אומרת שהשיקול הוא ביטחוני.
תמר גוז'נסקי: לדעתי זהו ניצול ציני פוליטי מכוון של טענה שאיננה ממין העניין בכלל.
תמר גוז'נסקי: סא"ל דוד בנימין שנוכח בדיון היום אמר לי שלי אישית לא נשקפת סכנה.
תמר גוז'נסקי: אין שום מידע שנשקפת לי סכנה.
שאול יהלום: כבר הובהר בוועדה שהצבא לא יודע דברים כאלה, אלא רק שירות הביטחון.
תמר גוז'נסקי: הצבא השיב לי מטעם הביטחון כולו, במובן הרחב.
תמר גוז'נסקי: המדינה דיברה.
תמר גוז'נסקי: אין שום מידע ספציפי לגביי.
תמר גוז'נסקי: אם יש מידע ספציפי כלשהו, למשל שאסור לישון במלון מסוים – צריך ליידע את חבר הכנסת בעניין ולהגן עליו.
תמר גוז'נסקי: אבל אם אין מידע שנשקפת סכנה, פירוש הדבר שאין דאגה לביטחוני או לשלומי, אלא רק ניסיון למנוע לנסוע, להיפגש ולבקר.
תמר גוז'נסקי: במילים אחרות, זהו סירוס של הכנסת.
תמר גוז'נסקי: אסור שוועדת הכנסת תעבור לסדר היום במצב כזה.
תמר גוז'נסקי: חסינות חברי הכנסת היא איננה עניין אישי.
תמר גוז'נסקי: מי שפוגע בחסינות של חברי הכנסת פוגע בכנסת ובריבונות.
יוסי כץ: אני מבהיר שוב שאיננו דנים בנושא הספציפי של ח"כ גוז'נסקי.
יוסי כץ: אני מבין שעתירתה תלויה ועומדת.
דניאל רייזנר: היא ממתינה לפסק דין.
תמר גוז'נסקי: הבאתי את המקרה שלי כדוגמה ולא ביקשתי לקבל הכרעה בו.
תמר גוז'נסקי: השאלה היא עקרונית.
שאול יהלום: אני מבקש לשאול את ח"כ גוז'נסקי שאלה קטנה, לא אידאולוגית:
שאול יהלום: לפי דברי ח"כ גוז'נסקי אני מבין שמעבר לעניין העקרוני היא מודה שצריך להבדיל בין חברי כנסת:
שאול יהלום: אם תהיה סכנה לחבר כנסת מסוים, לא ייתנו לו להיכנס, ואם אין סכנה – יאפשרו לו להיכנס.
שאול יהלום: כלומר, ח"כ גוז'נסקי איננה מבקשת זכות כניסה גורפת, אלא מסכימה שהדבר תלוי ברשויות הצבא.
תמר גוז'נסקי: אני רוצה לספר על הנוהג הקיים לגבי עיתונאים: תוך כדי שמונעים את כניסתם של חברי הכנסת לעזה, העיתונאים יכולים להיכנס לשם.
תמר גוז'נסקי: עיתנואי ישראלי, שדמו סמוק כדמנו, חברי הכנסת, יכול להיכנס.
תמר גוז'נסקי: הבקשה היחידה ממנו היא שיחתום שהוא אחראי לעצמו.
תמר גוז'נסקי: בחודש מרץ ביקרתי בעזה וחתמתי גם אני שאני אחראית לעצמי.
תמר גוז'נסקי: חבר כנסת הרי לוקח על עצמו אחריות בהרבה מאוד תחומים, ונכנס לכל מיני מקומות.
יוסי כץ: האם העיתונאים נכנסים באופן חופשי?
תמר גוז'נסקי: כן, כל עיתונאי שרוצה בכך מקבל אישור, והוא אורח של הרשות הפלשתינית.
תמר גוז'נסקי: ביום שני השבוע היה עיתונאי בעזה.
אורי אריאל: אם כן, הדם שלהם באמת סמוק יותר מדמנו.